
Rutin laboratóriumi vizsgálatok prognosztikai szerepe újszülöttkori asphyxiában

Bevezetés: Világszerte évente közel 600 ezer újszülött halálát okozza perinatalis asphyxia, a maradandó károsodással túlélők száma pedig ennél is magasabb. Az asphyxia neurológiai következménye a hypoxiás-ischaemiás encephalopathia, amelyhez gyakran sokszervi károsodás társul. A sokszervi érintettséget és a súlyosságát laboratóriumi vizsgálatokkal, illetve klinikai paraméterekkel lehet jellemezni, azonban a kimenetellel való kapcsolat az irodalmi adatok alapján nem egyértelmű.
Célkitűzés: A korai, 6. életórában vett rutin laboratóriumi paraméterek prognosztikai szerepének vizsgálata a kórházi halálozás és a fejlődésneurológiai elmaradás előrejelzésében asphyxiás, hűtött újszülöttekben.
Módszerek: Retrospektív kohorsz vizsgálatunkba 2006-2017 között született, terápiás hypothermiával kezelt asphyxiás újszülötteket vontuk be, akiknél a 6. életórában 20 különböző laboratóriumi vizsgálati értéket elemeztünk. Kedvezőtlen kimenetelként a kórházi halálozást, illetve a túlélőkben a 18-42 hónapos kori fejlődésneurológiai elmaradást határoztuk meg. Többváltozós logisztikus regressziós modellünkben a gesztációs koron túl standard biomarkerként az acidózist, és az amplitúdó integrált EEG-n (aEEG) látott agyi háttéraktivitást, valamint egyes laborparamétereket, köztük a szérum foszfátot vizsgáltuk.
Eredmények: A 237 beválasztott újszülöttben a kórházi halálozás aránya 17% volt. A súlyosságot jellemző paraméterek (acidózis, aEEG) mellett a laborparaméterek közül egyedül a szérum foszfát szint mutatott szoros és a standard biomarkerektől független kapcsolatot a kórházi halálozással (OR=5,93; 95%CI 1,57-22,35). 2,5 mmol/l szérum foszfát küszöbérték a kórházi halálozást 88%-os specificitással és 86%-os szenzitivitással jelezte előre (AUC 0,926; p<0,001). A túlélők fejlődésneurológiai elmaradásának előrejelzésében az aEEG-vel mért kezdeti agyi háttéraktivitás súlyossága bizonyult meghatározónak (OR=1,81; 95%CI 1,26-2,59).
Következtetés: A neonatológia területén előzmények nélküli új megfigyelésünk, hogy a 6. életórában 1 mmol/l-rel magasabb szérum foszfát szint a kórházi halálozás rizikójának közel 6-szoros növekedésével járt asphyxiás újszülöttekben. A szérum foszfát olyan potenciális biomarker lehet a jövőben, ami kiegészítve a már elterjedt módszereket hozzájárulhat az asphyxia súlyosságának és prognózisának jelenleginél korábbi és pontosabb megállapításához.



